এসব কাজে কিরমানের কোনো মজা নেই। পাপের ভার সে নিরুপায় হয়েই টেনে টেনে চলে। করার আছেটাইবা কি? মোন্তাজ বেঁকে বসেছে। শরীর ফোলা রোগে পেয়েছে তাকে। তাছাড়া বোকাসোকা মানুষ। পুলিশের মার খাওয়ার আগেই সে সব ফাঁস করে দিতে পারে। সাথে একজন না থাকলে কি কাজ হয়! শক্ত সমর্থ কোনো জোগানদার তো চাই। আগের দিনে ডেঙ্গু ছিল, খাদেম ছিল। পেট বাঁচাতে তারাও এ পথ ধরেছিল। প্রয়োজনে ডাকলে পয়সার বদলে তাদের হাতের কাছে মজুত পাওয়া যেত। কিন্তু গতবছর কারারচরের মিয়া-বাড়িতে ডাকাতি করতে গিয়ে বিপদ হলো। পালাবার সময় পিঠে কোচ-গাঁথা হয়ে সেখানেই মারা গেল ডেঙ্গু। খাদেমও ধরা পড়ল। ছেনির কোপে এক পা গেছে তার। সেই অবস্থাতে জেল হলো খাদেমের। চেষ্টা করলে, টাকা ঢাললে তাকে ছাড়িয়ে আনা যেত। জেলটা হতো না।